《为陆元德题擅谦斋》
元代·方回

四体非槁木，焉得常无为。
下士蔑轨则，德人慎容仪。
屈伸一时间，良复关安危。
举手一不当，尚难令童儿。
横目愚而神，岂可易指撝。
造次肆亵慢，合沓来轻欺。
臂且有所使，衔袖未出时。
恂恂君子心，于此先有思。
脱若役吾仆，未容盛气施。
刚桀世讵乏，受侮宁无辞。
画一发狗纵，厥规曹也随。
年老益畏谨，请苑犹召疑。
捉麈授生徒，秉钺行军师。
一如执玉恭，庶几无悔追。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。